Pravopisni znakovi

Izvor: Hrvatski pravopis, Institut za hrvatski jezik i jezikoslovlje, 2013.

Pravopisni su znakovi: bjelina ( ), točka (.), upitnik (?), uskličnik (!), upitnik s uskličnikom (?!), uskličnik s upitnikom (!?), zarez (,), točka sa zarezom (;), dvotočka (:), trotočka (...), zagrade (( ), < >, / /, [ ] i { }), desna zagrada ()), spojnica (-), crtica ( – ), kosa crta (/), navodnici („ ”), polunavodnici (' '), izostavnik (’).

Bjelina

Bjelina je prazno mjesto u tekstu koje se nalazi:

1. između riječi

|  |
| --- |
| Bjelina ima i razlikovnu ulogu: gdjegod i gdje god, Starigrad i Stari Grad, uoči i u oči. |

b) iza točke, zareza, dvotočke, trotočke, točke sa zarezom, upitnika i uskličnika:

* Ivo je došao. Ana je već otišla.
* ... košarkaši su najavili uspješnu sezonu, a loše su igrali.
* Ideja je ozbiljna... Vidjet ćemo.
* Jupi, idemo na ljetovanje! Škola je gotova!

c) između sastavnica nadnevka: 24. 12. 1998.

d) između kratica i dijelova kratica:

* Ivan Šimić, univ. bacc. biol.
* pr. Kr.
* 3. l. jd.

e) između inicijala: A. G. Matoš

f) ispred i iza crtice: Posjeti: 15 – 17

g) ispred i iza kose crte koja razdvaja cjeline veće od riječi: klinički psiholog / klinička psihologinja

h) između mjesta stotice i tisućice (kad je broj 10 000 ili veći), stotisućice i milijuna itd.: 10 000, 859 343 286

|  |
| --- |
| U financijskome poslovanju može se na mjestu bjeline pisati i točka: 10.000, 859.343.286.  U matematici je dopušteno pisanje bjeline između stotica i tisućica u brojevima manjim od 10 000: 9 999, 5 331. |

i) ispred i iza matematičkih znakova:

* 5 + 2 = 7
* 10 : 5 = 2
* 100 – 99 = 1
* 3 > 1
* 230 cm × 180 cm × 60 cm

j) ispred i iza znaka za omjer:

* mjerilo 1 : 25 000
* Rezultat je bio 1 : 2.
* Broj 135 podijeli u omjeru 7 : 8.

k) između broja i znaka za mjernu jedinicu: 3 kg, 2 m, 220 V, 60 W, 5 °C

l) između broja i znaka za postotak i promil: 50 %, 62,5 %, 0,5 ‰

m) između broja i oznake novčane jedinice: 99,90 €, 34 kn

n) između oznake za članak i broja: § 25.

Bjelina se ne nalazi:

a) ispred rečeničnih znakova točke, upitnika, uskličnika, zareza, trotočke, točke sa zarezom, dvotočke, upitnika s uskličnikom i uskličnika s upitnikom:

* On, naprotiv, ne zna da...
* U koliko je sati ručak?

b) između navodnika, polunavodnika, zagrada i teksta koji je u njima:

* „Koliko je jezera u Nacionalnome parku Plitvička jezera?”
* Koja riječ znači ‘vršitelj radnje’?
* (2010.)
* Na tome se prostoru (…) nalazi pedesetak nalazišta.
* Svoju (novu) pjesmu objavio je 1894. godine.

c) između desnoga navodnika, polunavodnika i zagrade te pravopisnoga znaka koji slijedi:

* „Ne zanima me”, odgovorih.
* Baršunast znači ‘koji je kao baršun, koji je sličan baršunu’.
* Isplaćeno je 1000 kn (tisuću kuna).

d) iza točke koja označuje redni broj ili kraticu, a iza koje slijedi upitnik, uskličnik, zarez, točka sa zarezom ili dvotočka:

* Kakva ti je bila 2012.?
* Volim sladoled, kekse, tortu itd.!
* Kao jedna riječ pišu se redni brojevi od 11. do 19.: jedanaesti...

e) ispred i iza zagrada koje se nalaze unutar riječi: pojača(va)ti

f) ispred i iza spojnice: gore-dolje, poklon-bon, sat-dva

g) ispred i iza kose crte koja razdvaja riječi: profesor/profesorica

h) iza zareza u decimalnome broju: 1,41

i) iza dvotočke ili točke kojom se u vremenskome zapisu odvaja sat od minuta: Večera se poslužuje u 19:30.; Doručak se poslužuje u 7.30.

j) ispred i iza kose crte u složenim mjernim jedinicama: 50 m/s, 2 kg/m2

k) između oznake i broja pri označivanju pozitivnoga ili negativnoga broja: +5, –5

l) između broja i oznake za kutni stupanj, minutu i sekundu: 180o 20′ 50″

m) ispred i iza kose crte koja označuje razlomak: 1/3, 7/8

n) iza točke unutar složene hijerarhijske brojčane oznake:

1. Geometrijska tijela

1.1. Kugla

1.2. Kocka.

Crtica

Crtica ( – ) pravopisni je znak koji se piše s [bjelinama](http://pravopis.hr/) slijeva i zdesna.

Crtica se piše:

a) između dviju sastavnica od kojih je najmanje jedna [višerječna](http://pravopis.hr/):

* pri izricanju neodređenosti, stupnjevanja ili približne vrijednosti: godina i pol – dvije, pola sata – sat, sat – sat i pol, trideset pet – četrdeset
* pri povezivanju dviju glagolskih sastavnica: drž – ne daj, idi mi – dođi mi, hoteći – ne hoteći, htijući – ne htijući, htio – ne htio, htjela – ne htjela, išao – ne išao, mogao – ne mogao, možeš – ne možeš, našao – ne našao, volio – ne volio, znao – ne znao

b) u frazeologiziranim eliptičnim rečenicama s dvjema sastavnicama: mladost – ludost, oteto – prokleto, rečeno – učinjeno, strpljen – spašen

c) pri izražavanju odnosa sučeljavanja: utakmica Hajduk – Dinamo

d) pri izražavanju raspona ili u značenju ‘od – do’: 2010. – 2012., autocesta Split – Zagreb, let New York – London, ponedjeljak – petak, 30 – 45 minuta, A – Ž

|  |
| --- |
| Pri bilježenju stranica u bibliografskim podatcima crtica se piše bez bjelina: str. 145–162. |

e) pri navođenju [upravnoga govora](http://pravopis.hr/):

– Jesi li jučer vidio Marka?

– Ne.

– A kad si ga posljednji put vidio?

f) pri uspravnome nabrajanju:

Hrvatska norma HRN ISO 216: 2008 preporučuje formate papira:

– glavni niz A

– dopunski niz B.

|  |
| --- |
| Pri uspravnome nabrajanju, kad se u posebnim redcima ne navode cijele rečenice, prva riječ u retku piše se malim početnim slovom, a na kraju retka ne piše se nijedan pravopisni znak. Na kraju nabrajanja piše se točka.  Kupiti:  – kruh  – mlijeko  – novine. |

Spojnica

Spojnica (-) pravopisni je znak koji se piše bez bjelina slijeva i zdesna.

Sa spojnicom se pišu:

a) dvije sastavnice od kojih se prva ne sklanja, koje označuju jedan pojam, a svaka ima svoj naglasak: aperitiv-bar, beta-inačica, džin-tonik, gumi-gumi, ping-pong, istok-sjeveroistok, suknja-hlače, zemlja-zrak

b) dvije sastavnice od kojih je prva oznaka, simbol, kratica ili broj:

* a-mol, e-pošta, H-dur, i-sklonidba, T-profil, x-faktor
* pH-vrijednost, Rh-faktor
* 18-karatni, 22-inčni, 8-bitni, 25-godišnjica, 2,8-postotni, 18-godišnjak
* n-ti, n-torka, x-ti

c) najmanje dvije sastavnice od kojih se samo zadnja sklanja, koje označuju najmanje dva pojma, a svaka ima svoj naglasak: Cipra-Guberina-Krstićev, Čičin-Šainov, englesko-njemačko-hrvatski, fizičko-kemijski, Flory-Huggins-Stavermanov, gradišćanskohrvatsko-hrvatski, političko-ekonomski, splitsko-dalmatinski, zrinsko-frankopanski

d) riječi nastale povezivanjem dviju oprečnih sastavnica: amo-tamo, hoćeš-nećeš, kakav-takav, lijevo-desno, manje-više, povuci-potegni

e) riječi nastale povezivanjem brojevnih riječi ili imenica i brojevnih riječi kojima se izražava približna vrijednost: četvero-petero, dva-tri, dvoje-troje, tisuću-dvije; čašica-dvije, dan-dva, sat-dva

f) najmanje dvije nesamostalne sastavnice: cakum-pakum, ho-ruk, šuć-muć, tip-top

g) [usklici](http://pravopis.hr/) koji se ponavljaju ili spajaju: av-av, kuc-kuc, šljap-šljap, z-z-z; bim-bam-bom, klik-klak, tik-tak

h) padežni oblici i tvorenice u kojima je prva sastavnica broj ili [pokrata](http://pravopis.hr/): EU-a, EU-u, EU-om; IHJJ-a, IHJJ-u; INA-e, INA-in; NATO-a, NATO-u, NATO-om; 30-ak, 80-ih, 100-tinjak; FER-ovka, FSB-ovac, HDZ-ov, HNK-ov, SDP-ov, UN-ov, ZET-ovac

i) riječ koje se dio prenosi u novi redak:

Programi za obradbu i grafičko oblikovanje teksta najčešće imaju mogućnost automatskoga pre-

nošenja riječi na hrvatskome jeziku.

|  |
| --- |
| Pri prenošenju riječi u novi redak treba voditi računa o granicama sloga.  Riječi se rastavljaju na slogove prema sljedećim pravilima:  1. Jednosložne se riječi ne rastavljaju. Nepravilno je: le-t, b-an, ra-st, cvi-jet, ri-ječ, pr-st,  a pravilno je: let, ban, rast, cvijet, riječ, prst.  2. Dvosložne i višesložne riječi rastavljaju se: ka-pa, bit-ka, pre-po-ro-di-ti, naj-is-crp-ni-ji, pro-slije-di-ti. Nije pravilno rastavljati riječi tako da s jedne strane ostane jedno slovo koje ne čini slog ili slog sa suglasničkim skupom kojim u hrvatskome jeziku ne može početi riječ: i-spit, št-etočina, pora-st, inde-ks.  3. Dvoslovi dž, lj i nj ne rastavljaju se. Nepravilno je: ud-žbenik, zal-jubiti, poman-jkanje, a pravilno je: udž-benik, za-ljubiti, pomanj-kanje.  4. Pri rastavljanju riječi treba poštovati tvorbene granice, pa nije pravilno rastavljati: izvanj-ezični, naju-porniji, natk-riven, ge-ografija, a pravilno je: izvan-jezični, naj-uporniji, nat-kriven, geo-grafija.  5. Odraz jata ije nikad se ne rastavlja: cvi-jet, ri-ječ, isci-jediti, snj-egović.  6. Treba izbjegavati rastavljanje stranih riječi i imena, složenih kratica (dipl. ing., d. o. o.), složenih pokrata (CD-RW), mrežnih adresa i riječi koje se pišu sa spojnicom. Ako se riječi koje se pišu sa spojnicom ipak prenose u novi redak, spojnica se zapisuje i na početku novoga retka:  hrvatsko-  -engleski rječnik. |

j) imena i prezimena koja su službeno zapisana sa spojnicom: Ana-Marija, Jean-Paul, Ivana Brlić-Mažuranić

|  |
| --- |
| Pravopis ne propisuje kanonski oblik zapisa osobnoga imena. Pisanje Ana-Marija, Anamarija ili Ana Marija, Horvat-Petrić ili Horvat Petrić ovisi o obliku koji se upotrebljava u službenoj komunikaciji.  Zaštićena imena tržišnih marka pišu se onako kako su registrirana (npr. T-Com, Coca-Cola, PAN-PEK, Ki-Ki). |

k) strane riječi, imena i pokrate koje se i izvorno pišu sa spojnicom: Baden-Baden, Aix-en-Provence, hi-fi, rendez-vous, Sankt-Peterburg, Wi-Fi; UTF-8,

ITU-T E.122.

Navodnici

Navodnici su pravopisni znakovi koji se pojavljuju u paru. Imaju dva oblika: „...” i »...«. Iza prvoga i ispred drugoga navodnika ne piše se bjelina.

Navodnicima se označuje:

a) navod ili [upravni govor](http://pravopis.hr/):

* U *Općoj deklaraciji o ljudskim pravima* zapisano je: „Sva ljudska bića rađaju se slobodna i jednaka u dostojanstvu i pravima.”
* „Pomozi baki”, rekoše roditelji.
* Učenik tvrdi da ga je „on zakinuo za bodove”.

b) ironija: „Briljirala” je na testu.

c) isticanje naslova ili imena: „Krugovi” su zanimljiv film.; Dječji vrtić „Potočnica”.

Pravopisni znakovi u upravnome govoru

Upravni se govor uvodi navodnicima ili crticama. U rukom pisanome tekstu upotrebljavaju se navodnici, a u tiskanome se tekstu mogu upotrebljavati i navodnici i crtice. Pravopisni znakovi u upravnome govoru u kojemu je navod uveden navodnicima ili crticama upotrebljavaju se u skladu s ovim primjerima:

 navod uveden navodnicima

 navod uveden crticama

|  |
| --- |
|  |
|  |
| „Dobro sam”, rekao je Marko. | – Dobro sam. – rekao je Marko. |
| „Jesi li dobro?” upitao je Marko. | – Jesi li dobro? – upitao je Marko. |
| „Dobro sam!” uskliknuo je Marko. | – Dobro sam! – uskliknuo je Marko. |
| „Dobro sam”, rekao je Marko, „jer sve ide po planu.” | – Dobro sam – rekao je Marko – jer sve ide po planu. |
| „Jesam li”, rekao je Marko, „dobro čuo?” | – Jesam li – rekao je Marko – dobro čuo? |
| „Sad mi je”, povikao je Marko, „zaista svega dosta!” | – Sad mi je – povikao je Marko – zaista svega dosta! |
| „Dobro sam, majko”, rekao je Marko. | – Dobro sam, majko. – rekao je Marko. |
| „Dobro sam, majko,” rekao je Marko, „iako to nitko ne vidi.” | – Dobro sam, majko, – rekao je Marko – iako to nitko ne vidi. |
| „Dobro sam,” rekao je Marko, „ali to joj ništa ne znači.” | – Dobro sam, – rekao je Marko – ali to joj ništa ne znači. |
| Marko je rekao: „Dobro sam.” | Marko je rekao: – Dobro sam. |
| Marko je upitao: „Jesi li dobro?” | Marko je upitao: – Jesi li dobro? |
| Marko je uskliknuo: „Dobro sam!” | Marko je uskliknuo: – Dobro sam! |
| Marko je uskliknuo: „Dobro sam!” i nastavio: „Žao mi je.” | Marko je uskliknuo: – Dobro sam! – i nastavio: – Žao mi je. |
| Marko je rekao: „Dobro sam”, i nastavio: „Žao mi je.” | Marko je rekao: – Dobro sam. – i nastavio: – Žao mi je. |
| Marko je upitao: „Jesi li dobro?” i nastavio: „Žao mi je.” | Marko je upitao: – Jesi li dobro? – i nastavio: – Žao mi je. |

## Polunavodnici

Polunavodnici su pravopisni znakovi koji se pojavljuju u paru (‘...’). Iza prvoga i ispred drugoga polunavodnika ne piše se bjelina.

Polunavodnicima se označuje:

a) naslov, ime ili navod u navodu: U *Ustavu RH* u članku 11. navodi se: „Himna je Republike Hrvatske ‘Lijepa naša domovino’.”

b) značenje riječi: Prijedlog *kraj*znači ‘u neposrednoj blizini’.

Zadaci:

**1.** Kako se pravilno piše pridjev koji se odnosi na sintagmu *srednja Europa*?

**A.** srednjo – europski

**B.** srednjo-europski

**C.** srednjo europski

**D.** srednjoeuropski

**2.** Koja je rečenica napisana u skladu s pravilima o rastavljenome i sastavljenome pisanju riječi?

**A.** Izaslanstvo ih je dočekalo na slovensko – hrvatskoj granici.

**B.** Izaslanstvo ih je dočekalo na slovensko hrvatskoj granici.

**C.** Izaslanstvo ih je dočekalo na slovensko-hrvatskoj granici.

**D.** Izaslanstvo ih je dočekalo na slovenskohrvatskoj granici.

**3.** U kojoj je od sljedećih rečenica podcrtani primjer pravopisno točan?

**A.** Nogometaši Meksika plasirali su se u drugi krug zbog bolje gol-razlike.

**B.** Hrvatski euro-zastupnik svojom je izjavom iznenadio novinare.

**C.** Tanger je još od 1923. godine funkcionirao kao grad-država.

**D.** U blizini hotela izgrađeno je igralište za mini-golf.

**4.** U kojoj je od sljedećih rečenica spojnica točno upotrijebljena?

**A.** Na autocesti Zagreb-Rijeka veliki je zastoj.

**B.** Kupili smo englesko-hrvatski rječnik.

**C.** Živio je 1678.-1734. godine.

**D.** Sve ti je to idi mi-dođi mi.

5. Koji je od sljedećih podcrtanih primjera pravopisno točan?

**A.** Profesor je upozorio na hiper – produkciju kriminalističkih romana.

**B.** Profesor je upozorio na hiper produkciju kriminalističkih romana.

**C.** Profesor je upozorio na hiper-produkciju kriminalističkih romana.

**D.** Profesor je upozorio na hiperprodukciju kriminalističkih romana.

**6.** U kojoj je od sljedećih rečenica podcrtani primjer pravopisno točan?

**A.** Nogometaši Meksika plasirali su se u drugi krug zbog bolje gol-razlike.

**B.** Hrvatski euro-zastupnik svojom je izjavom iznenadio novinare.

**C.** Tanger je još od 1923. godine funkcionirao kao grad-država.

**D.** U blizini hotela izgrađeno je igralište za mini-golf.

**7.** Koja je riječ pravilno napisana?

**A.** foto – klub

**B.** foto-klub

**C.** foto klub

**D.** fotoklub

**8.** U kojoj je od sljedećih rečenica podcrtani primjer pravopisno točan?

**A.** *Annapurna* Mauricea Herzoga smatra se remek-djelom planinarske književnosti.

**B.** U Pazinu je jučer postavljena agro-meteorološka postaja Istrameta.

**C.** Hrvatsko je izaslanstvo primio južno-korejski predsjednik.

**D.** Ultra-zvuk štitnjače potpuno je bezbolna pretraga

**9.** Koja je od sljedećih rečenica pravopisno točna?

**A.** Upitao je „Možeš li stići na početak predstave?”

**B.** Upitao je, „Možeš li stići na početak predstave?”

**C.** „Možeš li stići na početak predstave?”, upitao je.

**D.** „Možeš li stići na početak predstave?” upitao je.

Rješenja:

1. D

2. A

3. A

4. B

5. D

6. A

7. D

8. A

9. D